Dag 12: ‘n Verrassing - www.bybelkennis.co.za
by Coen Slabber · Published 12/12/2016 · Updated 23/11/2016
Sit in die hospitaal by die ouers van ‘n nuwe baba. Verpleegsters loop in en uit om seker te maak alles is reg met die baba. Familielede kom bymekaar in die kamer en vertel vir die ouers hoe oulik die baba is. Nuwe babas kry baie aandag.
Met Jesus se aankoms het Hy volgens menslike standaarde maar min aandag gekry. Die Koning van die hele skepping word gebore – verontagsaam. Hy was ‘n “niemand-baba.” Hoekom? Deels omdat Josef en Maria in die oë van die wêreld “niemand” was nie. Josef was ‘n ambagsman in ‘n klein dorpie – Nasaret. Maria was ‘n jong vrou wat swanger was al was sy en Josef nie getroud nie. Hulle was juis die “niemande” wat God wou gebruik. Dit was ‘n verrassing.
Die skaapwagters was ook nie gerekende mense in die samelewing nie. Volgens die standaarde van destyds was die beroep van skaapwagter ‘n vuil beroep – hulle behoort aan die lae sosiale klasse. Tog het skaapwagters ‘n koninklike assosiasie in die Skrif. Hierdie growwe skaapwagters was die eerste mense wat Jesus na Josef en Maria as mens gesien het. Dit is ‘n verrassing.
Ook die sterrekykers uit die ooste was ook nie juis wat ons sou verwag om ‘n boodskap van God te ontvang nie. Hulle was oënskynlik ryk, maar hulle kom van buite Israel – hulle was heidene. Maar hulle was deel van God se lewensverhaal. Hulle was, in ‘n geestelike sin, “niemande.” Hulle reis ver in reaksie op God se verbasende boodskap – hulle volg ‘n ster. Hulle aanbid hierdie Koning-Kind. Heidene om die Joodse koning was beslis ‘n verrassing.
Gereeld doen God verbasende dinge. Sy boodskap kom in onverwagte pakkies; sy weë raak onverwagte lewens; God is die God van die “niemande.” Dit is my en jou storie. Mag ons die soort mense wees wat na ander “niemande” uitreik met hierdie verbasende goeie nuus: ‘n “Niemand-Baba” het gekom en Hy maak ons “iemand” in God se oë.
Wat vir die wêreld die onsin van God is, is groter wysheid as die wysheid van mense, en wat vir die wêreld die swakheid van God is, is groter krag as die krag van mense (1 Korintiërs 1:25).
Laaste 7 Dae: 3,812
Laaste 30 Dae: 14,515
Laaste 365 Dae: 259,050